
«Karen Harper viser nok en gang hvorfor hennes bøker alltid står på listen min over bøker jeg bare må kjøpe.»

–www.longandshortreviews.com 



«Harper… har en utrolig evne til å skape og opprettholde spenning… Den snedige sammenkoblingen av fakta og fiksjon setter Harper i stand til å beskrive alt fra kunsten å overleve i villmarken til sagn om det overnaturlige, med slike detaljer at leseren tror alt er mulig.»

–Publishers Weekly om Uten spor

«Cherokee-indianerne snakker om ginsengplanten som et bevisst vesen… som kan gjøre seg usynlig for dem som ikke er verdige å samle dens røtter.»

–William Bartram, naturforsker, Philadelphia, 1791



«Ginseng er lynets barn. Den kombinerer yin og yang,

mørke og lys.»

–Kinesisk ordspråk



«Jeg er ikke lenger redd for at ginsenghagen min skal bli ranet… mine våpen vil stå i stilling med vidåpne øyne

dag og natt.»

–L. J. Wilson, Usedvanlige nytteplanter, dagbok fra 1908



«For kjærligheten til penger er roten til alt ondt.»

–Første Timoteusbrev, 6.10

Kentucky, Appalachene

4. september 2007

Mariah Lockwood gikk med bøyd hode gjennom skogen og gransket marken. Hun lette etter ginseng, ikke for å grave den opp og selge røttene, som så mange her i fjellene gjorde, men for å telle hvor mange planter som spirte fra de dyrebare røttene. I denne høyden var det spesielt lett å få øye på denne urten, med de gulnende bladene og klasene med røde bær. Den underjordiske skatten som ginsengrøttene utgjorde, var verdt millioner for kjøperne, særlig på det enorme kinesiske markedet. Vill amerikansk ginseng fra skogen, som de fastboende kalte sang, var i ferd med å bli så sjelden at den var utrydningstruet. Her var det hun kom inn.

For sju år siden hadde hennes datter Jessica skaffet henne den godt betalte jobben som ginseng-teller i dette området. Ginsengroten, som var formet som en menneskekropp, sto på USAs liste over utrydningstruede arter. Hvis Mariahs årlige telling viste for lavt antall planter, ville eksporten ta slutt, og mange av de fastboende i fjellene, i likhet med kineserne og andre kjøpere med god råd, ville bli rasende.

Siden solen var i ferd med å gå ned, ville dette stedet være Mariahs siste stopp for dagen. Hun merket at hun var sulten, og stanset opp for å plukke noen papaw-frukter. De fleste steder ble de små, bananformede fruktene senere modne, men der solnedgangen skinte forbi fjelltoppene, modnet de tidlig. Man måtte venne seg til å sette pris på den søte smaken, men hun og Jessie likte å bake dem i ovnen og servere dem med krem.

Mens hun nøt det myke fruktkjøttet, lurte Mariah på hva datteren spiste i Hong Kong, der hun var på en stor konferanse om å dyrke ginseng. Antagelig chop suey, ris og mye te. Mer enn én gang hadde Jessie ønsket at moren skulle reise med henne, men Mariah syntes det var langt nok å reise til Lexington for å få med seg datterens doktorgradsdisputas. Hun kjente og elsket dette området som hun bodde i.

«Dette er urskogen», hadde Jessie sitert fra ett eller annet dikt sist de to hadde vandret i skogen. Helt siden Mariah hadde gått med på at Elinor Gering skulle få ta Jessie med til hjemmet sitt like ved universitetsområdet i Lexington, hadde hun  fått sansen for å lese bøker, selv om småbyen Deep Down og folket der lå i blodet hennes. Og selv om Jessie pleide å være der i august hvert år, hadde hun vært for opptatt denne gangen. Mariah lurte på om det hadde noe med saken å gjøre at Drew Webb hadde kommet tilbake.

Før hun sjekket det siste sang-stedet sitt –ett av de hemmelige stedene hun hadde, langt oppe i den minste skogkledde elvedalen i den steinete utkanten av Snow Knob –fikk hun et innfall om at hun skulle gå opp på klippene i Bear Creek, som i gamle dager. Hun og Nate hadde sittet her og flørtet ved elven, de hadde hoppet fra stein til stein, og satt seg på den største steinen for å dele brød og kyss. Da de var nitten år gamle, hadde han –midt på den steinen, som de kalte øya si –fridd til henne, og året etter ble Jessie født. Den dyrebare sang-vokseplassen like ved hadde gitt røtter nok til å betale for gullringen hennes, ekteskapslisensen og litt sengetøy og servise til å starte sitt eget hjem.

Med ryggsekken slengt over skulderen hoppet hun ut til den første steinen, og hoppet fra stein til stein slik hun og Nate hadde gjort mens de holdt hverandre i hendene. Det året Jessie fylte åtte, hadde hun mistet ham i en arbeidsulykke mens han reparerte et låvetak for å få litt ekstra kontanter. Selv om hun fortsatt var ung og kunne trengt noen til å forsørge dem, hadde hun aldri ønsket å gifte seg igjen. Hun var en enmannskvinne. Og noen ganger her oppe, slik som nå, følte hun at den krøllhårete, blåøyde Nate var her hos henne og lo og sprang. Dette stedet gjorde henne ikke trist.

Til slutt gikk hun motvillig tilbake på fast grunn igjen, mye lenger nede i elven. Om våren, eller når det hadde regnet, vokste elven og skjulte noen av disse steinene, som om de ikke var der overhodet –som mennesker du hadde elsket og mistet, men du visste fremdeles at de var der, like under overflaten av de fossende tankene dine.

Etter vinkelen på solen å dømme, antok Mariah at klokken var over sju. Kveldsskyggene strakte seg lange og mørke, særlig her ved foten av Snow Knob. Hun skyndte seg videre. Hun ville få talt opp det siste stedet før hun dro hjem. Den kjente skogsstien slynget seg over den bregnekledde skogbunnen, dypere og dypere inn mellom sølvtind og valnøttrær, slike vekster som sang-planten likte å ha selskap av. En lurvete baldakin som slapp spraglete solskinn og skygge ned på marken –det var sang-område.

Hun hørte allerede duren fra Bear Falls som fosset ned på kalksteinstrappene. Hun hadde en gang på spøk spurt Seth Bearclaws, den enestes fullblods cherokee-indianeren i området, om fossen var oppkalt etter ham. Men Seth hadde ikke sans for humor, og særlig ikke for noen som talte eller gravde opp sang i de gamle stedene som hans folk holdt hellig.

Mariahs erfarne blikk fikk øye på tegnene på at noen nettopp hadde vært og gravd her. I alle fall hadde det vært noen her som hadde brukt spade eller hakke som en slags spaserstokk mens han gikk denne veien. Noen få kvister var også skåret av, som om noen ville markere veien tilbake. Hun ba taust om at de ikke hadde funnet hennes eget sted, som hadde stått urørt i alle disse tjueåtte årene, kanskje lenger. Folk gikk ikke bare på tjuvjakt etter sang utenfor sesongen, men stjal åpenlyst, og kunne finne på å drepe for å få tak i roten, eller beskytte den. Akkurat nå var det lovlig å høste inn sang, men de som ville grave den opp, måtte få lisens og fylle ut en rekke offentlige skjemaer når de solgte det. For de som bodde her, var det som et spill å komme utenom alt det der. Hennes venninne Cassie hadde sagt at hun syntes det var som en overgangsrite å plukke sang her i området, og Drew Webb hadde hevdet at det hadde noe med testosteron å gjøre, eller hva det nå var for et hormon som gjorde menn vågale og aggressive.

Vern Tarver, som eide sang-butikken og det historiske museet i byen, hadde sagt at hvis George Washington kjente verdien av ginseng, og Daniel Boone hadde tjent penger på å selge det, hvorfor måtte folk da gjøre det annerledes i dag? De som bodde i Appalachene hadde i hundrevis av år sett det som en gudegitt rett å jakte på hva som helst, når som helst. De fant seg ikke i at myndighetene skulle fortelle dem hva de skulle gjøre. Ikke så lenge sang-inntektene hadde hjulpet så mange av deres slekt gjennom den store depresjonen, eller hjulpet dem gjennom andre trange tider.

Mariah tenkte at man ikke trengte å være som Vern Tarver for å skjønne at sang-røtter var verd så mye som tusen dollar per halvkilo på asiatiske markedsplasser. Det var nesten håpløst å fortelle folk øst i Kentucky at de måtte la sang-planten stå i fred i noen år til den ble moden, eller sørge for å plante de dyrebare bærene når de gravde opp et nytt sted. Det hjalp ikke om den nye sheriffen sa at tiden og lovene var annerledes nå.

De kinesiske kjøperne som kom inn i butikken til Vern Tarver, med glatte, rene hender og hard valuta, var folk Mariah likte enda dårligere enn tjuvgraverne. De store summene lokket folk til å rive opp røtter, enten det var lovlig eller ikke, og hun visste at Vern ikke hadde noe imot å være mellommann, så lenge han fikk sin del. Det nyttet ikke å snakke ham til fornuft, særlig ikke etter at hun hadde bedt ham holde opp å legge an på henne. Han hadde nesten fått anfall da hun hadde takket nei til det stilfulle frieriet hans, og sagt at han bare fikk holde seg unna hvis han ikke klarte å godta det.

Ja, hun så fotsporene med hakkemerkene som førte til sang-åkeren hennes innerst i skogen. Hvis den smarte GPS-dingsen eller den lille mobiltelefonen hun hadde fått fra myndighetene, virket her oppe blant åser og fjell, skulle hun ringe  til sheriff Drew Webb og be ham være på utkikk etter illegalt salg av gamle røtter. Hun skulle få ham til å spane på et annet sted hun visste om. Hun kunne fortelle ham hvor stedet lå ved hjelp av de landemerkene hun alltid så etter, for de nymotens satellitt-koordinatene var ikke til noen nytte her. Hvorfor skulle en bruke ting i verdensrommet for å finne ut hvor en var, når en kjente skogen som sin egen bukselomme?

Mariah huket seg ned for å undersøke den oppgravde jorden der noen hadde forsynt seg av sang –med minst fire røtter, hvis hun husket rett fra forrige telling. I de førtiåtte årene hun hadde levd, hadde hun aldri sett en så merkelig måte å grave opp røttene på. Spredte hakkemerker med en rar buet form skar seg ned i jorden i et mønster. En stor, skarp hakke, men den var ikke brukt på noen hensynsløs måte. Nei, hoggene ned i jorden var presise, dype og plassert med stor kraft.

Hun kunne ikke forestille seg at noen fra Deep Down skulle gjøre dette med slik presisjon, og så stappe trofeene i et putevar eller en ryggsekk og skynde seg tilbake til byen. Det rareste av alt var hvordan de gulnende plantene som var revet opp, og de røde bærene, var lagt i et mønster rundt kantene, som et mystisk kunstverk.

Så hørte hun en lyd hun ikke kunne plassere, tvers gjennom brølet fra fossen og raslingen av løv.

Hva var det? Skritt? Noen som brakk av en grein? Hele sitt liv hadde hun høstet villmarkens grøde, hun hadde plukket ville urter, sopp og mose som hun solgte til folk så langt borte som Highboro eller Lexington. Hun kjente skogens vanlige lyder og dufter, men en ny, tung lukt –gjæraktig, eller luktet det av møllkuler? –kom mot henne med vinden.

Langsomt reiste hun seg, midt i den utplyndrede sang-åkeren. Hun snudde hodet og forsøkte å se gjennom de smale solstripene som skjøt nesten horisontalt inn mellom trestammene. For en gangs skyld føltes den store, dype skogen som en byrde. Mariah hadde aldri påstått at hun hadde den sjette sansen som enkelte av kvinnene fra fjellene hadde, blant annet hennes mor, men nå ante hun fare. Det var noen andre her, like i nærheten, noe som ventet på at skyggene skulle bli dypere, kanskje på at hun skulle dra derfra. Det kunne være en bjørn, men hun trodde ikke det. De likte å holde avstand, og de luktet ikke sånn. Det var ikke stinkdyr heller, tenkte hun og snuste i luften.

Hårene reiste seg i nakken. Kanskje hun hadde overrasket en tjuvgraver som hadde smurt en hjemmelaget salve eller et insektekstrakt på huden, og han fulgte med, ventet. Kanskje han visste at hun kom til å kjenne ham igjen, og ville ikke bli tatt uten lisens, var redd for at hun skulle varsle Drew Webb.

For første gang i sitt liv følte Mariah Lockwood en bitter frykt der ute alene i skogen. Hun hadde tatt krypskyttere og tjuvgravere på fersk gjerning før, og de kunne være like farlige som dem som dyrket sakene og voktet dem med våpen. Men hun hadde alltid trukket seg raskt tilbake, eller sagt at hun skulle tie stille. Når folk fra fjellene ga et løfte, var det nok. Så hvorfor føltes det annerledes nå?

Mariah løftet opp ryggsekken med de dyrebare nedtegnelsene og lister over landemerker, og smøg seg tilbake mot stien hun hadde gått innover. Hun ville ikke gå på steinene i elven denne gangen, men skynde seg til den gamle skogsveien.

Så fikk hun se noe som sto i veien for henne omtrent ti meter unna.

Hun utstøtte et skrik som halvveis var et gisp. Solstrålene bak den store, mørke tingen blendet henne. Var det en bjørn? Dette var ikke en spøk eller en rampestrek. Det oste ren ondskap fra vesenet, sammen med lukten.

Hun løftet de skjelvende armene over hodet for å virke høyere, og ropte høyt: –Gå vekk, bjørn! Gå!

Men i stedet tok vesenet et skritt fram, og løftet noe i poten eller hånden sin.

Det var ikke en bjørn, for bjørnen gikk mer oppreist. Og bjørner brukte ikke redskaper. Skapningen var stor, kanskje menneskelig, men grotesk med all den pelsen –ansiktet som lå i skygge, og hodet med den merkelige fasongen. Trass i alle sagnene som fantes om skapninger i skogen, hadde ingen nevnt en yeti eller en stor ape her i området. Det hadde noe blankt og skarpt i labben eller hånden. Pokker, hadde dette vesenet gravd etter sang?

Det ville ta timevis i mørket å komme tilbake til byen en annen vei, men hun snudde og løp. Pulsen dundret i ørene, og det gjorde vondt i magen. Tingene i sekken hennes slo mot ryggen, og skulderstroppen gled nedover armen så hun nesten mistet balansen. Hun hadde ikke løpt slik på årevis.

Pusten raspet i halsen. Var dette et mareritt hun ville våkne opp fra? Var dette et gjenferd? Et monster som skiftet skikkelse, fra en av cherokee-mytene til Seth?

Hun snublet over en rot og mistet ryggsekken. Hun kom seg på beina igjen, først på hender og knær, så svaiende og sjanglende. Det kom etter henne med lange skritt i joggefart, det brakk kvister av trærne, slo noe mot trestammene. Frykten overmannet henne, hun svettet og skalv. Hun så ikke tilbake på tingen, hun så inn i hjertet sitt. Jessie, tenkte hun, som var så langt borte, som var så klok. Hun var stolt av henne, selv om hun iblant angret på at hun hadde gitt henne bort, sendt henne bort…

Bort… Hun måtte komme seg bort…

*

Selv om varmen og fuktigheten slo imot henne, var Jessica Lockwood lettet over å komme ut fra den stilige, kjølige lobbyen på hotellet i Hong Kong. De fleste på konferansen snakket brukbart engelsk, men hun hadde leid inn en tolk for å ferdes utendørs. Sunny Chan skulle følge henne til Ko Shing Street, som ikke lå så langt unna, og også ble kalt Ginseng Street.

Klokken var bare litt over sju om morgenen –det betydde at klokken var sju forrige ettermiddag hjemme, tenkte hun. Det var anstrengende å ta seg fram i heten og folkemengden, mennesker i både moderne og tradisjonelle antrekk. Hun ergret seg over de naturlige krøllene sine som våknet til live i den høye luftfuktigheten, og strøk det skulderlange håret bak ørene idet hun gikk ut.

Uansett hvor mye hun reiste, både for å forske og for fornøyelsens skyld, klarte hun visst aldri å slutte å sammenligne alt med den stille, lille grenda hun kom fra, Deep Down med hundre og tjuesju innbyggere. Noen ganger hørte hun morens stemme i hodet sammen med den velmodulerte røsten til Elinor, professoren som hadde vært hennes formynder siden hun fylte seksten.

–Det er utrolig mye folk ute allerede, sa Jessie til den lille, pene tolken mens folk strømmet forbi dem. –Jeg håpet å få snakket med noen ginseng-selgere før alle var på beina.

–Alle var på beina? gjentok Sunny på den korte måten sin mens hun hevet brynene. –Å ja, du mener før det blir folksomt. Tro meg, butikkeierne vil synes det er en ære å snakke med deg.

Jessies presentasjon av hvordan ginsenosidene fra ginsengplanten forsinket veksten av brystkreftceller i prøverør, var blitt godt mottatt. Men hun skjønte at Sunny siktet til det ryktet som de appalachiske ginsengrøttene hadde i Asia. De klarte å unngå sammenstøt med arbeidere som hadde lange stoffremser rundt hodet, og kom til den første butikken, som viste hvilken kraft den amerikanske sang-en hadde.

Hun klarte ikke å lese den håndskrevne kalligrafien på skiltet, men det amerikanske flagget var detaljert tegnet opp og fargelagt på en plakat ved siden av bildet av en hårete, tobeint ginsengrot med to armer, og en pil som oppfordret kjøpere til å komme inn. Ja, vill sang fra Appalachene hadde et godt rykte her, og ble stadig mer trendy hjemme. Hvis det viste seg å være nyttig i kampen mot endokrinbasert kreft, ville etterspørselen og verdien stige enda mer.

Men plutselig var det noe her som traff henne på en merkelig måte.

Jessie hadde elsket det frie utsynet fra det stille rommet på det nesten futuristiske skyskraperhotellet i glass og stål som hun bodde på. Hun så lasteskip og djunker i havnen, og det fjellrike fastlandet som tårnet seg opp bak den. Men hun følte seg innesperret, fanget. Denne overfylte butikken var noe helt annet enn Vern Tarvers ginsengbutikk hjemme. Midt blant alle disse unike urtene var det som om en merkelig lukt traff henne i magen, en gjæraktig, kraftig stank. Det var den kjente ginsenglukten, ja, men noe annet, noe farlig.

Jessie så seg rundt for å finne ut hvor lukten kom fra. På trebrett i den lange, smale butikken, som lot til å ha vært her siden middelalderen, lå det ting hun kjente igjen, og ting hun ikke ante hva var.

–Fuglereder og haifinner –veldig kostbart –til helsebringende supper, forklarte Sunny mens hun oversatte kortene som stakk ut fra eskene. –Løvetann for å rense galleblæren, rådyrhale mot ryggsmerter, tørket firfisle for å styrke svekkede nyrer, tørket sjøhest mot astma, og for seksuelle problemer.

Seksuelle problemer, tenkte Jessie. Det eneste problemet hun hadde, var at det manglet en mann i livet hennes. Hennes rulleblad når det gjaldt menn, var like forkrøplet og forvridd som sangrøttene hun så ligge i hauger lenger bak i butikken, der en kinesisk kvinne med et spindelvev av rynker lette seg gjennom en haug med en kalkulator i hånden.

Sunny sa noe på kinesisk til den eldre kvinnen, men det eneste Jessie forsto var ordet «jen-shen». Det kinesiske navnet på planten betydde «livets rot». Det visne ansiktet til kvinnen fikk ny glød, og hun så på Jessie som om hun ville diskutere pris med henne. Jessie hadde gledet seg til å se en ginsengbutikk i landet der mye av markedet, som tilsvarte femtito millioner dollar i året, befant seg. Men hun måtte ta seg sammen for ikke å flykte. Kvinnen var ikke skremmende, så hva var det som feilte henne? Holdt hun på å få en eksotisk sykdom, eller var det duftene og varmen som tok knekken på henne? Alt føltes så langt borte fra moren og Kentucky. Og fra de merkelige lengslene hun hadde hatt etter Drew Webb. Hun visste at han hadde kommet tilbake til Deep Down.

–Hun sier at i fjor hadde hun en rot som ble utstilt på fløyelsstoff, som ble solgt for et sekssifret antall dollar, sa Sunny. –Den kom fra Kentucky. Hun vil vite om du har noe å selge.

–Hun vet vel at alt salg er strengt regulert, protesterte Jessie. –Fikk hun den roten fra en svartebørsselger?

–Hun sier at hun ikke vet om noen svartebørs.

Det dunket i hodet til Jessie. Hun måtte komme seg ut herfra. Pulsen hennes slo fort, som om hun skulle ha løpt flere kilometer.

–Nå som amerikanerne putter jen-shen i sportsdrikker og helsekost, går prisene opp, oversatte Sunny.

Jessie myste inn i den halvmørke delen av butikken der kvinner i alle aldre sto bøyd over kartonger på lange bord mens de sorterte ginseng. Da butikkeieren så hva hun så på, snakket hun til Sunny, som sa: –Hun forteller at de som sorterer, har unge, myke hender selv om de er gamle, fordi de rører ved jen-shen hele dagen. Hun sier at planten tar vare på yin, livskraften, og den er et afrodisiakum og holder folk unge.

Hvis det ikke hadde dunket i hodet hennes og verket i magen, ville Jessie ha ledd. Hvis ginseng var ungdomskilden, hvorfor så da denne eldre kvinnen ut som en eldgammel heks som hadde kommet opp fra sidene i en bok om gammel mytologi? Hun måtte komme seg tilbake til roen på hotellet. Hun kjente et stikk av lengsel etter moren, etter de kjølige, løvrike lysningene ved foten av fjellene.

–Jeg er litt svimmel, sa Jessie til Sunny og klarte å nikke høflig til den gamle damen. –Vær så snill å takke henne for at hun ville snakke med meg. Jeg drar tilbake til hotellet.

Hun gikk så stødig hun kunne, selv om hun hadde lyst til å løpe. Hadde hun en slags forsinket jetlag? Hodepinen skyldtes i alle fall ikke at hun hadde stirret for lenge inn i et mikroskop for å observere flytende ginsenosider som gikk til angrep på ørsmå kreftceller og svulster i prøverørene. Flere timer på laboratoriet fikk henne iblant til å se i kryss og bli tom i hodet. Slik følte hun seg nå, og det som var verre, var fornemmelsen av at noe midt inne blant Hong Kongs skyskrapere jaktet på henne.

*

Den skingrende ringelyden dro Jessie ut av den dype søvnen med de merkelige drømmene. Det tok et øyeblikk før hun skjønte at hun var på hotellrommet sitt i Hong Kong. Hun hadde vært utslitt etter besøket i Ko Shing Street, nesten som om hun skulle vært dopet av den rare lukten i urtebutikken. Klokken på nattbordet viste sytten over fem om ettermiddagen. Hun hadde gått glipp av ettermiddagens forelesning og omvisningen i byen som hun hadde meldt seg på. Kanskje det var noen fra konferansen som ringte henne for å spørre om hun ville spise middag med dem, eller lurte på hvorfor hun ikke hadde vært på turbussen.

Hun løftet av røret. –Jessica Lockwood.

–Jess? Det er sheriffen i Deep Down. Drew.

Hjertet hennes slo enda litt fortere. Det var ingen andre enn Drew som kalte henne Jess. Hun begynte å svette. Den dype stemmen ville hun kjent igjen hvor som helst. Det var en stemme hun hadde kjent så lenge hun kunne huske, en stemme som hjemsøkte henne. Noe måtte være galt hjemme, veldig galt.

–Hva er det, Drew?

–Det var vanskelig å finne deg. Cassie ga meg nummeret ditt i Lexington og på laboratoriet, men så fant jeg dette nummeret til hotellet i Hong Kong sammen med en lapp på kjøkkenet til moren din. Jess, jeg vet at du er tusenvis av mil unna, men kan du komme hjem med det samme? Jeg beklager å måtte si at moren din er meldt savnet.

Hun gispet. –Savnet? Hva har skjedd? Hvordan da savnet?

–Det eneste jeg vet, er at hun gikk ut for å telle sangplanter, og ikke kom tilbake. Vern Tarver stakk innom hos henne etter middag i går kveld, men han fant henne ikke, selv om bilen hennes sto der. Han undersøkte overalt, ringte til folk, men hun var ikke hos Cassie, ikke noen steder, så han ringte til meg. Jeg sjekket hos naboene og vennene hennes igjen, men fikk ingen spor. Jeg har hatt letemannskaper ute siden daggry –de er fremdeles ute og leter, og noen har hunder med. Men hun dekker et stort område, og jeg vet ikke om alle stedene det vokser sang. Vet du om dem?

Hun dro fingrene gjennom håret. –Jeg vet om noen. Jeg… jeg skal ikke hjem før i morgen. Kanskje hun har vrikket ankelen eller noe sånt. Vær så snill å fortsette å lete. Hun kjenner skogen ut og inn.

–Ja, men noen av voksestedene er hemmelige og ligger dypt inne i skogen. Jeg beklager at jeg må ringe deg på denne måten. Du kan være sikker på at vi skal fortsette å lete alle sammen. Du… du vet at jeg er sheriff her nå?

–Hun fortalte meg det. Vær en god sheriff, Drew. Vær så snill å finne henne i god behold. Jeg skal sørge for å fly tilbake så fort jeg kan, og så ringer jeg deg. Du skal få mobilnummeret mitt, sa hun og leste det opp for ham, før han ga henne sitt eget.

–Men du vet, det er bedre å bruke fasttelefon her oppe, sa han. –Det gjør en forskjell med alle fjellene. Jess, pass på deg selv. Vi snakkes.

Telefonen ble taus. Et øyeblikk stirret hun på det glatte telefonrøret og så for seg Drew den siste kvelden, rasende, såret –naken. Hun hadde akkurat fått vite det hun aller minst holdt ut å høre. Og fra den siste og eneste mannen hun virkelig hadde elsket.

Vil du at jeg skal kalle inn flere menn med hunder i morgen? spurte sheriff Chuck Akers over radiosambandet. Drews tidligere sjef og mentor, sheriff i Lowe County, var ute i skogen sammen med en av gruppene som lette etter Mariah Lockwood.

Drew ledet redningsoperasjonen fra det gamle huset som  var politistasjonen hans: en leilighet der han bodde i andre etasje, og nede var det en resepsjon og et telefonmottak bak en skranke, og Emmy Enloe drev begge deler. Han hadde kontor, materiellrom og to varetektsceller der. Ingen betjent, den eneste ansatte var Emmy. I dag hadde han plassert henne ute på verandaen der hun holdt styr på de frivillige letemannskapene. Vanligvis var kontoret hans stille som graven, men i dag var både det og hele byen i vill uorden.

Drew hadde akkurat kommet tilbake etter å ha brukt en ransakelsesordre til å gå gjennom den ulåste ytterdøren hos Mariah. Han hadde sikret døren og sperret den med plastbånd da han gikk. For to dager siden hadde han ikke gått lenger enn til kjøkkenet da han gikk inn for å lete etter kontaktinformasjonen til Jess, da numrene som venninnen Cassie hadde gitt ham, ikke førte noe sted. Det så ryddig nok ut hos Mariah. Han måtte få Jess til å fortelle ham om noe var rotet til, eller det manglet noe, utover de to gamle skoparene han hadde tatt med for å la hundene ha noe å snuse etter.

–Hører du meg, Drew? spurte den sprakende stemmen til Akers.

–Jeg hører deg, sheriff. Litt hakkete, men fortsett.

–Jeg har fått to grupper til som jeg kan sende ut i morgen.

–Jeg skal gi deg beskjed i morgen tidlig. Vi må gi oss i kveld før det blir helt mørkt. Dessuten stoler jeg ikke på at enkelte av de frivillige klarer å lete bare etter henne, i stedet for å skyte på alt som rører seg, slik den Shelton-gutten gjorde. Han sa at han så en stor hjortebukk. Jeg har skogen full av letemannskaper, og jeg trenger ikke å få drept noen av dem, sa han og avsluttet samtalen.

Få drept noen av dem. Ordene ga gjenlyd i hodet hans. Han hadde bedt en bønn om at det ikke skulle ha skjedd noe fryktelig med Mariah. Hvis det hadde gjort det, visste han ikke hvordan han skulle fortelle det til Jess. Men han var uansett ikke sikker på hvordan han skulle takle å møte henne, så mye senere. Jo da, det hadde rent mye vann i havet siden den gang, men det plaget ham fremdeles. Hun var tjueåtte nå, og han var trettifire. Det betydde at de ikke hadde snakket sammen på nesten tolv år før de hadde den korte, oversjøiske telefonsamtalen. Det som hadde skjedd mellom dem, var så lenge siden –som i et annet liv. Så hvorfor ble han fremdeles hjemsøkt av det?

Han skvatt til da noen snakket like bak ham. Han var stolt av sin evne til å legge merke til folk som snek seg innpå ham, men Cassie Keenan hadde nå alltid rørt seg så stille som en skygge.

–Hun er ingen av de stedene jeg fant ut at jeg kunne lete på, sa Cassie idet hun stakk det rødhårede hodet inn gjennom døren.

–Takk for at du lette, i alle fall, sa Drew.

Cassie hadde en gang vært bestevenninnen til Jess. Hun var skjønnheten i landsbyen, hvis man klarte å se forbi det fjerne blikket hennes når hun iblant lot til å sveve av sted. For en gangs skyld hadde hun ikke den fire år gamle Pearl med seg. Cassie plukket villmarkens grøde akkurat som Mariah, og hun hadde ingen ektemann, hadde aldri hatt en.

Selv om det var nokså vanlig å ha barn utenfor ekteskap her oppe, hadde hun aldri fortalt noen hvem som var far til Pearl, og hun holdt seg for seg selv, så ingen hadde kommet med noen gode gjetninger. For et par dager siden hadde Drew bedt Vern Tarver om å holde smella da han slo en vits om at Pearl var det andre barnet i verden som var født etter en ubesmittet unnfangelse.

Hvis Cassie ville holde det hemmelig, var det greit for Drew, men hun klarte seg så vidt økonomisk på egen hånd. Han hadde kjøpt matvarer til henne flere ganger, og unnskyldt seg med at han ville sette pris på om hun laget middag til ham. Det var en stor løgn, for hun brukte alltid rare planter og urter i maten hun laget, og Drew hadde alltid likt best kjøtt og poteter –og pasta, etter at han hadde bodd noen år i Italia.

–Jeg har vært mange steder med Mariah og samlet mose og urter, sa Cassie. –Men jeg finner ikke noe spor av henne noen av de stedene, og ikke på de sangstedene jeg vet om heller. Hun holdt sikkert tett om de plassene der hun talte røtter, så de ikke ble gravd opp. Det skjønner jeg –at hun holdt ting for seg selv. Men hvis hun talte sangplanter på de hemmelige stedene sine, er det bare Jessie som kanskje vet om dem.

–Det var det jeg også tenkte. Hun kommer hjem –hit –om et par timer. Hun ringte da flyet mellomlandet i Cincinnati før hun fortsatte til Lexington.

–Stakkars henne, som må kjøre i mørket for å oppleve alt dette. Det er synd Gering døde i fjor, ellers ville hun helt sikkert blitt med henne. Jeg ber om at hun ikke har mistet den biologiske moren sin i tillegg til fostermoren. Bare si fra til meg når hun kommer, for jeg kan kanskje hjelpe henne, sa Cassie og viftet med den spinkle hånden før hun var vekk.

Kommentaren til Cassie fikk Drew til å innse hvor mye av livet til Jess han ikke hadde fått med seg. Han hadde aldri møtt kvinnen som hadde vært en mor nummer to for henne. Etter all ståheien her om Jess og ham, hadde Mariah sendt henne for å bo hos en engelsk professor som spesialiserte seg på dialekten i Appalachene. Jess hadde kommet hjem i august hvert år, hadde han hørt, men bortsett fra et par månedslange ferier, hadde han vært borte i årevis. Først hadde han vært i marinen, og deretter vært sheriffbetjent på den andre siden av Big Blue.

Han syntes han hadde skaffet seg et godt liv, men det hadde Jess også. Selv om det var enkelte i byen som mislikte at hun var blitt så «lærd og fin på det», syntes han at hun var den store suksesshistorien i Deep Down. Han syntes Jessica Lockwood viste hvor lite mening det var i ordtaket om at det eneste gode som hadde kommet fra Deep Down, var en tom buss.

–Sheriff, skal jeg skaffe deg mer kaffe eller eplepai? Eller trenger du en god ryggmassasje?

Audrey Doyle, som drev Soup to Pie –den eneste restauranten i byen –hadde drapert seg i døråpningen. Han måtte innrømme at hun hadde vært til hjelp i dag, ikke minst med å tilby gratis kaffe til letemannskapene. Dessverre hadde hun ustanselig tilbudt ham mye mer siden han hadde kommet tilbake til byen, og hun likte ikke å bli avvist. Audrey hadde langt, platinablondt hår og litt for trange jeans til den yppige skikkelsen, og hun var på jakt etter en tredje ektemann. Han var ikke interessert i noe mer fra henne enn mat og informasjon om lokalsamfunnet.

–Nei takk. Det går bra.

–Klart det går bra. Du gjør en flott jobb.

–Jeg gjør ikke en flott jobb, for vi har ikke funnet henne, sa han og gikk forbi henne, ut på verandaen der Emmy og to andre jenter satt ved et bord og holdt oversikt over listene over og plasseringen av letemannskapene. Han så flere grupper som kom tilbake til byen, noen til fots, andre i lastebiler med bjeffende hunder baki. Han lurte på om noen hadde tatt sang fra de dyrebare stedene til Mariah, som hun hadde talt opp så nøyaktig.

Audrey smøg seg bort og stilte seg bak henne, så nær at han kjente pusten hennes i nakken. –Jeg vet det er noen som ikke liker å ha sheriff her, men jeg synes det var på høy tid, hvisket hun.

–Takk for tilliten, sa han og bøyde seg over skulderen til Emmy for å skumme gjennom listene. Audrey tok hintet og slentret tilbake til Soup to Pie som lå litt lenger nede i gaten.

Trass i de smigrende ordene fra Audrey, visste sheriff Drew Webb at han hadde mye å bevise overfor de som bodde i Deep Down og omegn. Han måtte bevise noe overfor seg selv også. Og overfor Jess Lockwood.

Selv om han hadde vært en rabagast i sine yngre dager, hadde Drew blitt sendt fra Highboro til sin barndoms dal som deres første sheriff av tre grunner: for det første hadde han fått et godt rykte både i marinen og på Highboro, for det andre begynte sheriff Akers å bli for gammel til å forlate Highboro og håndheve loven i dette området hver gang det var nødvendig, og for det tredje, fordi byen var midtpunktet for den lukrative ginsenghandelen, hvor søvnig og sjarmerende den enn virket. Og delstaten markerte sterkt at sang var en utrydningstruet plante.

Merkelig at en plante, en rot, hadde skaffet ham denne jobben. Men den hadde også gitt ham fiender, hver gang han grep inn mot dem som stjal eller kjøpte sang illegalt her i fjellene. Det som var enda verre, var at folk i Deep Down syntes det var deres rett å samle sang, selv om det var på dyrkede åkrer som andre hadde plantet. Drew visste at han måtte passe seg –og han hadde følelsen av at Mariah Lockwood også burde gjort det.

*

Jessie Lockwood hadde vondt i hele kroppen fordi hun var så anspent. Hun ventet på å høre nytt om moren i mobiltelefonen hun hadde i bilsetet ved siden av seg –ikke det at mobiler virket spesielt bra i den østlige delen av «Kentucky-samveldet», som hun hadde hørt delstaten bli kalt. Hun var stiv i leddene etter den endeløse flyturen tilbake til USA, jetlagen gjorde henne fortumlet, og den tre og en halv time lange kjøreturen fra Lexington til Deep Down var svingete. På et kort, rett veistykke tok hun en slurk av den kalde kaffen sin.

Mørket hadde fanget henne da hun var omtrent halvveis hjemme –hvis Deep Down egentlig var hjemme lenger –men hun kjente veien godt.  Om og om igjen grublet hun over hva som kunne ha skjedd med moren. Hun kunne ha forstuet eller brukket ankelen etter å ha tråkket ned i et hull, hun kunne ha snublet i en rot, glidd på en mosekledd stein i elven, og falt og besvimt. Kanskje hun hadde støtt på illegale sangsamlere som hun ikke klarte å takle, som hadde bundet eller slått henne. Men hvorfor fant ikke letemannskapene henne?

De kjente landemerkene suste forbi Jessie mens hun strevde med å samle tankene om kjøringen. Det blodskutte blikket var festet på korketrekkersvingene mellom Big Blue og Sunrise Mountains. Trass i at hun hadde vært på besøk i julen i fjor, burde hun ha kommet hjem i august som vanlig. Hun burde ha kommet oftere hjem, og ikke latt laboratoriearbeidet og nervøsiteten for å treffe Drew Webb holde henne unna. Selv om hun var takknemlig for livet hun hadde fått utenfor fjellene, trengte hun ikke noen psykolog til å fortelle at hun fremdeles følte et dypt sinne mot moren fordi hun hadde gitt henne bort. Men likevel burde hun ha ringt fra Hong Kong, uansett hva det kostet, for å si at hun hadde det bra, og for å sjekke hvordan det gikk med moren.

Tenk om hun aldri fikk møte henne igjen? Tenk om hun aldri ville få sagt at hun var takknemlig for det hun hadde ofret da hun lot henne bo hos Elinor, få en utdannelse og…

Deep Down, 5 km. Skiltet lyste opp foran frontlyktene.

Fem kilometer og et helt liv siden. Hun var tjueåtte, men det virket med ett som om det var i går hun hadde dradd herfra sammen med Elinor…

–Du vet det, Jessica, at du kan ringe og snakke med din mor når du har lyst, hørte hun Elinors stemme si i hodet. Den lød like klar nå som den hadde gjort i den store bilen hennes den gangen for tolv år siden, da de kjørte i motsatt retning på denne veien. –Jeg kommer ofte til dette området i forbindelse med jobben min, og jeg vil naturligvis ta deg med på besøk.

–Men jeg vil ikke dra likevel. Hva mente du med det du sa i telefonen, at jeg var din «Lisa do-little»? Jeg er ikke en som gjør lite. Både mamma og jeg har jobbet hardt siden pappa døde.

Elinor smilte litt. –Ja, det vet jeg. Jeg er så imponert over hvordan du og moren din har hjulpet meg med vokabular og definisjoner. Men jeg sa ikke det du trodde. Jeg tenkte på Eliza Dolittle, som er en rollefigur i et skuespill –og i en musikal på Broadway. Det var en mann som het professor Henry Higgins som tok Eliza hjem til seg for å lære henne å snakke ordentlig engelsk, og jeg håper det er en av de gavene jeg kan gi deg også. En oppvakt jente som deg trenger ikke å tilbringe livet med å lete etter mose og urter i skogen, slik som Mariah og din venninne Cassandra.

–Jeg hadde også tenkt å jobbe med det. Du må vite en hel masse for å finne ting i skogen.

–Naturligvis. Men det finnes en hel verden utenfor slike steder som Highboro og Deep Down. Jessica, jeg sa til moren din at jeg ikke har noe eget barn, og jeg vil gi deg hele verden –min verden –så godt jeg kan. Og den Webb-gutten som antastet deg, er ikke noe å ha. Han ville ha ødelagt livet for deg…

Men Jess så bakover nå.

Deep Down, 3 km.

Drew hadde ikke antastet henne. Den gangen hadde hun ikke engang vært sikker på hva ordet betydde, men hun visste at det de hadde holdt på med da de ble tatt på fersk gjerning, hadde vært noe kraftfullt og gjensidig, selv om de ikke var kjærester og han var sammen med en annen jente. Hun regnet med at det mest var derfor moren ville at hun skulle bo hos Elinor. –Jeg vil ikke at du skal produsere Webb-unger og bo i en husvogn! hadde hun skreket til Jessie den kvelden. Siden fikk hun høre at Drew også hadde reist, gått inn i marinen og bodde utenlands.

Men nå skulle hun tilbake til stedet der hun og Drew kanskje måtte samarbeide for å finne moren hennes, tilbake til stedet der hun trengte ham på en helt ny måte…

Drew Webb hadde vært den kjekkeste, mest spennende gutten hun noen gang hadde kjent –selv om han var vill og gal. Ja, han var seks år eldre enn henne, som var seksten da alt fløy til himmels, men det var ordentlig spennende. Han hadde virket så mye mer erfaren enn henne. Den gangen hadde han vært så langt unna som til Frankfort, til og med i Ohio, og besøkt slektninger. Han hadde naturligvis ikke visst om henne i årene fra hun fylte tolv og falt for ham, til den eneste kvelden da han hadde rørt henne. «Mager og full av myggstikk», sa Cassie at han hadde sagt om henne.

Den kvelden hadde Drew banket opp sin egen far fordi han slo moren til Drew. Jessie hadde sett alt sammen. Hun hadde smurt en spesiell salve på blåmerkene sine, som hun sa kom av at hun hadde falt ned en trapp. Da Jessie så slåsskampen, og at Drew stakk derfra, fulgte hun etter ham til Skitter Run, forbi Fancy Gap Hollow der Cassie fremdeles bodde.

Men han hadde ikke dradd for å treffe Cassie eller familien hennes. Han hadde gått for å vaske sårene sine og være alene. Men Jessie hadde sett hvor mye bank han hadde både fått og gitt, sett hvordan Lem Webb hadde behandlet kone og barn, selv om alle visste om det. Så da Drew haltet vekk derfra mens han blødde, hadde hun fulgt etter, for å trøste eller hjelpe ham. Han var sammen med Fran MacCrimmon, men Jessie klarte ikke å la være. Hun hadde vært avstandsforelsket i ham lenge, i det ravnsvarte året, den bråkjekke holdningen, den bistre minen under de stålblå øynene. Hun hadde skrevet om ham i dagboken Elinor hadde gitt henne på sitt første besøk, hadde sørget for å være der han kom forbi bare for å kunne si hei, hun hadde en gang fulgt etter ham og Fran inn i skogen for å se hva dem dreiv med der…

Deep Down, 2 km.

Hva de drev med der, rettet hun. I mange år hadde Elinor ertet henne med at hun kunne ta jenta ut fra fjellene, men ikke ta fjellene ut av jenta. Men Elinor hadde gitt henne en helt ny verden. Det hadde vært en smertefull overgang, men Jessie var blitt glad i Lexington og universitetsområdet, der Elinor Gering brukte så mye tid på undervisning og forskning. De hadde bodd like ved, Jessie kunne spasere til universitetet. Siden Elinor underviste i sosiologi og lingvistikk, hadde Jessie blitt kjent med mange av hennes akademiske kolleger og studenter –folk som hadde helt andre interesser enn dem hun kjente fra hjemstedet. Elinors forskning hadde ført dem til Storbritannia, ikke minst til Skottland og Nord-Irland, der dialekten i Appalachene stammet fra.

Jessie hadde sugd til seg alt sammen, og snart begynte hun å se stor avstand mellom der hun hadde vært og dit hun ville dra. Hvor vanskelig det hadde vært å være en slags kuriositet for Elinors kolleger i starten. Men Elinor hadde ikke bare studert henne, hun hadde undervist henne og vært glad i henne, og langsomt hadde livet i Lexington –og besøkene i New York og London –blitt en del av henne, den nye Jessica, en annen kvinne enn Jessie fra Deep Down.

Og da hun hadde skapt seg sitt eget liv, gått på college i Storbritannia og studert biologi før hun gikk videre til å drive sin egen forskning i laboratoriet, hadde hun omsider funnet en måte å smelte sammen sitt nye og sitt gamle liv. Hvem skulle ha trodd at ginsengrøttene som hadde vært levebrødet til moren og de andre i Deep Down i så mange år, kunne dempe veksten i enkelte kreftceller?

Det hadde likevel vært vanskelig å være ungdom i to ulike verdener. Var hun egentlig Jessie eller Jessica, eller kunne hun klare å være begge deler? Når hun hadde kommet hjem på besøk, hadde hun forsøkt å ikke virke overlegen, som Vern Tarver en gang hadde kalt henne. Under sine første besøk hadde hun gått tilbake til den lokale dialekten, men en liten stemme i hodet hennes hadde ofte korrigert innbyggerne i Deep Down, til og med moren hennes. Hun hadde blitt dradd til ulike kanter når hun beveget seg mellom sine to verdener.

Like nordvest for byen traff billysene inngangen til tre gamle tømmerveier, som nå var ubrukte og mosegrodde. Slike skogsveier lå som blodårer i hele området, der det ikke hadde blitt utvunnet mineraler, og lite skog hadde blitt hogd. Kunne moren hennes ha tatt en av disse veiene tilbake til de skogkledde åsene, til stedene der hun talte opp ginseng? Hvorfor hadde ingen sett hvilken vei hun gikk? Hvorfor hadde hun ikke gitt Cassie et hint om hvor hun skulle?

Velkommen til Deep Down, sto det på skiltet ved bygrensen.

Selv om Jessie var utslitt, rettet hun seg opp. Bildekkene laget en hul lyd da hun kjørte over Deep Creek-broen. Hun hadde ventet å se mange mennesker i den korte gaten, med politibiler og søkelys, men det var bare hennes egne minner om leteaksjoner fra kveldsnyhetene. Men det lyste fra pensjonatet til Audrey Doyle, der hun tok imot gjester som fikk spise på restauranten hennes. Det var mørkt i de få forretningsbyggene, unntatt i det gamle MacCrimmon-huset, der moren hadde fortalt at sheriffkontoret lå nå. Det var opplyst og kastet en stor blokk med gult lys ned på den mørke gaten der hun kjørte inn.

Følelsene overveldet henne. Hun fikk tårer i øynene da hun fikk se Drew, så høy, bredskuldret og rett i ryggen, komme ut for å hilse på henne. Hun hadde fremdeles bildøren låst da han prøvde å åpne den. Hver muskel i kroppen, hvert begravd minne i hjernen formelig skrek da hun slo av motoren og fomlet med bildøren for å låse opp.

–Ikke noe nytt? spurte hun idet han åpnet døren og hjalp henne ut. Hånden hans var varm gjennom blusestoffet på albuen, og grepet var fast.

Han ristet på hodet. Han var sivilkledd, men han hadde på seg et belte med en lommelykt og en pistol på den ene hoften. Ansiktet hans var markert, og kroppen var blitt moden og solid. Men han var fremdeles den samme Drew som hun hadde båret og begravet i hjerte og sinn.

–Det som er nytt, er at du er her i god behold, sa han. –Sammen skal vi finne henne.

Hun måtte stive opp knærne for å klare å stå rett, hun skalv over hele kroppen. Armen hans la seg som et stålbånd rundt skuldrene hennes idet han førte henne med seg inn.

